# Cili

Els cilis són uns orgànuls amb formes filamentoses que trobem recobrint la membrana citoplasmàtica en un gran nombre de cèl·lules eucariotes.
Són semblants a pèls molt curts que es mouen de manera coordinada per desplaçar la cèl·lula per un medi fluid. A part d'aquesta funció també serveixen per atreure aliment cap a un petit orifici que fa les funcions de "boca". Totes les cèl·lules que tenen cilis s'anomenen ciliades.
L'etimologia del mot cili sembla que prové del llatí cilium en singular, cilia en plural (pestanya).
Hi ha dos tipus de cilis: motors i no motors, o cilis primaris, que generalment són òrgans sensitius. En eucariotes, els cilis motors i els flagels constitueixen tots junts un grup d'orgànuls coneguts com a undulipodis. Els cilis eucariotes són estructuralment idèntics als flagels, malgrat que de vegades es puguin diferenciar per la funció i/o la llargària.

## Tipus i distribució

Els cilis es poden dividir en primaris i motors.

### Cilis primaris o no motors

En animals, els cilis primaris es troben gairebé a totes les cèl·lules.
En comparació amb els cilis motors, generalment només hi ha un cili primari per cèl·lula, com té lloc gairebé a totes les cèl·lules dels mamífers. A més, hi ha exemples de cilis primaris especialitzats en òrgans sensorials humans com l'ull o el nas:
* El segment exterior de la cèl·lula fotoreceptora de l'ull humà està connectat al cos cel·lular amb un cili primari especialitzat.
* La dendrita de la neurona olfactiva, on es troben els receptors olfactius, també conté cilis primaris (uns 10 cilis per dendrita). En els nassos dels mamífers aquests cilis estan distribuïts segons un patró particular que els assegura una gran sensibilitat als olors.
Tot i que el cili primari es va descobrir el 1898, va ser ignorat durant un segle. Només recentment s'ha aconseguit un gran progrés en la comprensió de la funció del cili primari. Fins a la dècada de 1990, la visió predominant sobre el cili primari era que es tractava simplement d'un orgànul vestigial sense una funció important. Resultats recents sobre els seus rols fisiològics en la sensació química, la transducció del senyal i el control del creixement cel·lular, han permès als científics reconèixer la seva importància en la funció cel·lular, amb el descobriment del seu paper en malalties no reconegudes prèviament que impliquen la disgènesi i la disfunció del cili, com ara la malaltia renal poliquística, la cardiopatia congènita, i un grup emergent de ciliopaties genètiques. Actualment se sap que el cili primari té un paper important en la funció de molts òrgans humans. L'actual comprensió científica dels cilis primaris els considera "antenes cel·lulars sensorials que coordinen una gran quantitat de vies de senyalització, que de vegades acoblen la senyalització als cilis motors o, alternativament, a la divisió cel·lular i la diferenciació".

### Cilis motors

Els grans eucariotes, com els mamífers, tenen cilis motors, que generalment estan presents a la superfície de la cèl·lula en gran nombre i que es mouen en onades coordinades.
* En humans, per exemple, els cilis motors es troben en el revestiment de la tràquea i els bronquis, on escombren mucositats i brutícia dels pulmons.
* En femelles de mamífers, els moviment dels cilis a les trompes de fal·lopi permet els desplaçament de l'òvul des de l'ovari fins a l'úter.
El funcionament dels cilis motors depèn en gran manera del manteniment dels nivells òptims de fluid que envolten el cili. Els canals epitelials de sodi (ENaC, sigles en anglès de "Epithelial sodium channel"), que s'expressen específicament al llarg de tota la longitud del cili, serveixen aparentment com a sensors de regulació del nivell de fluid que envolta el cili.
Els ciliats són organismes microscòpics aquàtics que posseeixen exclusivament cilis motors i els utilitzen per a la locomoció o simplement per moure líquids per sobre de la seva superfície.

## Estructura, formació, manteniment i funció

A l'interior dels cilis i els flagels es troba un citoesquelet format per microtúbuls anomenats axonemes. Generalment l'axonema dels cilis primaris té un anell de nou doblets externs de microtúbuls (anomenats axonemes 9+0) i dos singlets de microtúbuls centrals a més dels nou doblets externs (anomenats axonemes 9+2). El citoesquelet actua com a bastida per a diversos complexos de proteïnes i proporciona llocs d'unió per a proteïnes moleculars motores com la cinesina II, que ajuda a transportar proteïnes cap amunt i avall dels microtúbuls.
La dineïna de l'axonema forma ponts entre els doblets de microtúbuls veïns. Quan l'ATP activa la dineïna, aquesta intenta desplaçar-se al llarg dels doblets dels microtúbuls contigus. Això obligaria als doblets adjacents a lliscar-se els uns amb els altres si no fos per la presència de nexina entre els doblets dels microtúbuls. Per tant, la força generada per la dineïna es converteix en un moviment de flexió.
Els cilis es formen a través del procés de ciliogènesi. Els blocs constructors del cili, com ara les tubulines i altres proteïnes de l'axonema parcialment formades, s'afegeixen als extrems dels cilis que apunten al cos de la cèl·lula. En la majoria de les espècies, la motilitat bidireccional anomenada transport intraflagel·lar (IFT) té un paper essencial en el trasllat d'aquests materials de construcció des del cos cel·lular fins al lloc de muntatge. IFT també transporta el material reciclable des de la punta ciliar fins al cos cel·lular. Regulant l'equilibri entre aquests dos processos IFT, es pot mantenir dinàmicament la longitud del cili. El desmuntatge dels cilis requereix l'acció de l'enzim Aurora A quinasa.
Les excepcions en què IFT no està present inclouen plasmodi falcípar, que és una de les espècies de plasmodi que causa la malària en humans. En aquest paràsit, els cilis s'uneixen en el citoplasma.
La base del cili, on aquest s'uneix al cos cel·lular, és el centre organitzador de microtúbuls, el cos basal. Algunes proteïnes basals del cos com CEP164, ODF2 i CEP170, regulen la formació i l'estabilitat del cili. Una zona de transició entre el cos basal i l'axonema "serveix com a estació d'acoblament per al transport intraflagel·lar i les proteïnes motores".
En efecte, el cili és una nanomàquina composta de potser més de 600 proteïnes en complexos moleculars, moltes de les quals també funcionen independentment com nanomàquines.

### Arrel ciliar

L'arrel ciliar és una estructura similar a un citoesquelet que s'origina des del cos basal a l'extrem proximal d'un cili. S'estén cap al nucli cel·lular. Solen tenir un diàmetre d'entre 80 i 100 nm i contenen estries creuades distribuïdes a intervals regulars d'aproximadament 55-70 nm. Segons el Gene Ontology, entre d'altres, a l'arrel ciliar es poden trobar les següents proteïnes: proteïna precursora amiloide, rootletina, cinesines (KIF5B, KIF5C, KLC2, KLC3) i presenilines (PSEN1, PSEN2).

### Sensació de l'entorn extracel·lular

Alguns cilis primaris de cèl·lules epitelials d'eucariotes actuen com antenes cel·lulars, proporcionant la quimiosensació, la termosensació i la mecanosensació de l'entorn extracel·lular. Per tant, aquests cilis tenen un paper en el control de senyals específics, inclosos els factors de solubilitat de l'entorn cel·lular extern, un paper secretor en el qual s'allibera una proteïna soluble que té un efecte més avall del flux de fluids i el control del flux de fluids si els cilis són motors. Algunes cèl·lules epitelials estan ciliades, i solen existir com una fulla de cèl·lules polaritzades que formen un tub o un túbul amb cilis que es projecten cap al lumen. Aquest paper sensorial i de senyalització fa que els cilis tinguin un paper central en el manteniment de l'entorn cel·lular local, fet que podria ser el motiu de que els defectes ciliars causin una gran varietat de malalties humanes.

## Malalties relacionades amb els cilis

Els defectes ciliars poden provocar una sèrie de malalties humanes. Les mutacions genètiques comprometen el correcte funcionament de cilis, podent causar trastorns crònics com la disquinèsia ciliar primària, la nefronoftisi o la síndrome de Senior-Loken. A més, un defecte del cili primari de les cèl·lules del túbul renal pot conduir a la poliquistosi renal. En un altre trastorn genètic anomenat síndrome de Bardet-Biedl, els productes gènics mutants són els components del cos basal i del cili.
La manca de cilis funcionals a les trompes de Fal·lopi pot causar un embaràs ectòpic. Un òvul fertilitzat no pot arribar a l'úter si el cili és incapaç de moure'l. En aquest cas, l'òvul s'instal·larà a les trompes de Fal·lopi, causant l'embaràs ectòpic.
Com s'ha assenyalat anteriorment, els canals epitelials de sodi (ENaC) que s'expressen al llarg del cili, regulen el nivell de fluid que envolta el cili. Les mutacions que disminueixen l'activitat de ENaC donen lloc a un pseudohipoaldosteronisme, que s'associa a problemes de fertilitat. En la fibrosi quística que es deriva de mutacions en el canal de clor CFTR, s'incrementa l'activitat de ENaC, fet que condueix a una reducció greu del nivell de fluid que causa complicacions i infeccions en les vies respiratòries.
Atès que el flagel de l'esperma humà és en realitat un cili modificat, la disfunció ciliar també pot ser responsable de la infertilitat masculina.
Existeix una associació de la disquinèsia ciliar primària amb anomalies anatòmiques esquerra-dreta com ara situs inversus (una combinació de troballes coneguda com a síndrome de Kartagener) i altres defectes heterotàxics. Aquestes anomalies anatòmiques d'esquerra i dreta també poden causar malalties congènites del cor. S'ha demostrat que una funció ciliar correcta és responsable de l'asimetria normal esquerra-dreta dels mamífers.

### La ciliopatia com a origen de malalties genètiques amb múltiples símptomes

Descobriments recents en investigació genètica han suggerit que una gran quantitat de trastorns genètics, tant síndromes genètics com malalties genètiques no sindròmiques, que no estaven referenciats anteriorment en la literatura mèdica, són, de fet, la causa principal d'un conjunt variat de símptomes mèdics que són clínicament visibles en diversos tipus de patologies. Aquests trastorns s'han agrupat en una classe de malalties anomenades ciliopaties. La causa subjacent pot ser la disfunció de mecanismes moleculars en els cilis primaris. Les ciliopaties afecten negativament nombroses vies de senyalització del desenvolupament crítiques i essencials per al desenvolupament cel·lular i, per tant, ofereixen una hipòtesi plausible per la sovint multi-simptomàtica naturalesa d'un gran conjunt de condicions. Les ciliopaties conegudes inclouen la disquinèsia ciliar primària, la síndrome de Bardet-Biedl, la poliquistosi renal, la poliquistosi hepàtica, la nefronoftisi, la síndrome d'Alstrom, la síndrome de Meckel-Gruber, la síndrome de Sensenbrenner i algunes formes de degeneració de la retina.

## Vegeu també

* Domini proteic
* Centrosoma
* Flagel
* Màquina molecular
* Síndrome de Joubert

## Referències

* 1 2 3 4 Gardiner, Mary Beth «The Importance of Being Cilia» (en anglès). HHMI Bulletin. Howard Hughes Medical Institute, 18, 2, 12-2005 [Consulta: 26 juliol 2008].
* ↑ Mosby’s Medical, Nursing and Allied Health Dictionary, Fourth Edition, Mosby-Year Book Inc., 1994, p. 336. ISBN 9780801672255
* ↑ A Dictionary of Biology, 2004 [Consulta: 2010-04-06]
* ↑ Haimo, L.T.; Rosenbaum, J.L. «Cilia, flagella, and microtubules» (en anglès). J Cell Biol, 91, 3 Pt 2, 12-1981, pp: 125s–130s. DOI: 10.1083/jcb.91.3.125s. PMC: 2112827. PMID: 6459327.
* ↑ Masyuk, TV; Masyuk, AI; LaRusso, F «General Introduction to Cilia» (en anglès). A: Fibrocystic Diseases of the Liver (Murray KF, Larson AM; Eds.) Springer Science & Business Media, 2010 Jul 23; Chap. 3, pàgs: 46-47. ISBN 978-1-60327-523-1 [Consulta: 7 juliol].
* ↑ Wolfrum, Uwe; Schmitt, Angelika «Rhodopsin transport in the membrane of the connecting cilium of mammalian photoreceptor cells» (en anglès). Cell Motility and the Cytoskeleton, 46, 2, 2000, pp: 95–107. DOI: 10.1002/1097-0169(200006)46:2<95::AID-CM2>3.0.CO;2-Q. ISSN: 0886-1544.
* ↑ McEwen, DP; Jenkins, PM; Martens, JR «Olfactory Cilia: Our Direct Neuronal Connection to the External World» (en anglès). Curr Top Dev Biol, 2008; 85 (Cap. 12), pp: 333-370. DOI: 10.1016/S0070-2153(08)00812-0. ISSN: 0070-2153. PMID: 19147011 [Consulta: 28 juny 2020].
* ↑ Challis, RC; Tian, H; Wang, J; He, J; et al «An olfactory cilia pattern in the mammalian nose ensures high sensitivity to odors» (en anglès). Curr Biol, 2015 Oct 5; 25 (19), pp: 2503-2512. DOI: 10.1016/j.cub.2015.07.065. PMC: 4596779. PMID: 26365258 [Consulta: 11 juliol 2020].
* ↑ Wheatley, DN «"Rediscovery" of a forgotten organelle, the primary cilium: the root cause of a plethora of disorders» (en anglès). Biomedical Reviews, 2013; 24, pp: 1-7. ISSN 1314-1929. DOI: 10.14748/BMR.V24.16 [Consulta: 23 juliol 2020].
* ↑ Bloodgood, RA «From Central to Rudimentary to Primary: The History of an Underappreciated Organelle Whose Time Has Come. The Primary Cilium» (en anglès). Methods Cell Biol, 2009; 94, pp: 3-52. DOI: 10.1016/S0091-679X(08)94001-2. ISSN: 0091-679X. PMID: 20362083 [Consulta: 11 juliol 2020].
* ↑ Anvarian, Z; Mykytyn, K; Mukhopadhyay, S; Pedersen, LB; Tvorup, S «Cellular signalling by primary cilia in development, organ function and disease» (en anglès). Nat Rev Nephrol, 2019 Abr; 15 (4), pp: 199-219. DOI: 10.1038/s41581-019-0116-9. PMC: 6426138. PMID: 30733609 [Consulta: 23 juliol 2020].
* ↑ Wagner, CA «News from the cyst: insights into polycystic kidney disease» (en anglès). Journal of Nephrology, 21, 1, 2008; Gen-Feb, pp: 14–16. ISSN: 1121-8428. PMID: 18264930.
* ↑ Brueckner, M «Heterotaxia, congenital heart disease, and primary ciliary dyskinesia» (en anglès). Circulation, 115, 22, 6-2007, pp: 2793–2795. DOI: 10.1161/CIRCULATIONAHA.107.699256. PMID: 17548739.
* 1 2 3 Badano, J.L.; Mitsuma, N.; Beales, P.L.; Katsanis, N. «The ciliopathies: an emerging class of human genetic disorders» (en anglès). Annual Review of Genomics and Human Genetics, 7, 2006, pp: 125–148. DOI: 10.1146/annurev.genom.7.080505.115610. PMID: 16722803.
* 1 2 Satir, Peter; Christensen, Søren T. «Structure and function of mammalian cilia» (en anglès). Histochemistry and Cell Biology, 129, 6, 2008, pp: 687–93. DOI: 10.1007/s00418-008-0416-9. PMC: 2386530. PMID: 18365235.
* ↑ Benjamin Lewin. Cells (en anglès). Jones & Bartlett Learning, 2007, p. 359. ISBN 978-0-7637-3905-8 [Consulta: 25 novembre 2010].
* 1 2 3 4 Enuka, Y.; Hanukoglu, I.; Edelheit, O.; Vaknine, H.; Hanukoglu, A. «Epithelial sodium channels (ENaC) are uniformly distributed on motile cilia in the oviduct and the respiratory airways» (en anglès). Histochemistry and Cell Biology, 137, 3, 3-2012, pp: 339–353. DOI: 10.1007/s00418-011-0904-1. PMID: 22207244.
* ↑ Bustamante-Marin, XM; Ostrowski, LE «Cilia and Mucociliary Clearance» (en anglès). Cold Spring Harb Perspect Biol, 2017 Abr 3; 9 (4), pp: a028241. PMID: 27864314. DOI: 10.1101/cshperspect.a028241. PMC: 5378048 [Consulta: 23 gener 2021].
* ↑ «Cilia in nature» (PDF) (en anglès). hitech-projects.com, 2007. Arxivat de l'original el 2009-10-24. [Consulta: 28 juliol 2008].
* ↑ Hanukoglu I; Hanukoglu, A «Epithelial sodium channel (ENaC) family: Phylogeny, structure-function, tissue distribution, and associated inherited diseases» (en anglès). Gene, 2016 Apr 1; 579 (2), pp: 95–132. PMID: 26772908. DOI: 10.1016/j.gene.2015.12.061. PMC: 4756657 [Consulta: 30 juny 2020].
* 1 2 Hanukoglu, I.; Hanukoglu, A. «Epithelial sodium channel (ENaC) family: Phylogeny, structure-function, tissue distribution, and associated inherited diseases» (en anglès). Gene, 579, 2, 4-2016, pp: 95–132. DOI: 10.1016/j.gene.2015.12.061. PMC: 4756657. PMID: 26772908.
* ↑ Foissner, W; Berger, H «A user-friendly guide to the ciliates (Protozoa, Ciliophora) commonly used by hydrobiologists as bioindicators in rivers, lakes, and waste waters, with notes on their ecology» (en anglès). Freshw Biol, 1996 Abr; 35 (2), pp: 375-482. ISSN 0046-5070 [Consulta: 10 gener 2021].
* ↑ Scholey, JM «Intraflagellar transport motors in cilia: Moving along the cell's antena» (en anglès). Journal of Cell Biology, 180, 2008, pp: 23–29. DOI: 10.1083/jcb.200709133. PMC: 2213603. PMID: 18180368.
* ↑ King, SM «Axonemal dyneins winch the cilium» (en anglès). Nat Struct Mol Biol, 2010 Jun; 17 (6), pp: 673-674. ISSN 1545-9985. DOI: 10.1038/nsmb0610-673. PMID: 20520659 [Consulta: 15 gener 2021].
* ↑ Alberts, B.; Johnson, A.; Lewis, J.; Raff, M.; et al Molecular Motors. A: Molecular Biology of the Cell (en anglès). Nova York: Garland Science, 2002; 4a edició, NBK26888, pàgs: 17. ISBN 9780815332183.
* ↑ Verhey, KJ; Dishinger, J; Kee, HL «Kinesin Motors and Primary Cilia» (en anglès). Biochem Soc Trans, 2011 Oct; 39 (5), pp: 1120-1125. PMID: 21936775. DOI: 10.1042/BST0391120. PMC: 3538878 [Consulta: 15 gener 2021].
* ↑ Johnson, KA; Rosenbaum, JL «Polarity of flagellar assembly in Chlamydomonas» (en anglès). Journal of Cell Biology, 119, 6, 1992, pp: 1605–1611. DOI: 10.1083/jcb.119.6.1605. PMC: 2289744. PMID: 1281816.
* ↑ Qin, H; Diener, DR; Geimer, S; Cole, DG; Rosenbaum, JL «Intraflagellar transport (IFT) cargo» (en anglès). J Cell Biol, 2004 Gen 19; 164 (2), pp: 255–266. PMID: 14718520. DOI: 10.1083/jcb.200308132. PMC: 2172340 [Consulta: 27 juny 2020].
* ↑ Hao, L; Thein, M; Brust-Mascher, I; Civelekoglu-Scholey, G; Lu, Y «Intraflagellar transport delivers tubulin isotypes to sensory cilium middle and distal segments» (en anglès). Nature Cell Biology, 13, 7, 2011, pp: 790–798. DOI: 10.1038/ncb2268. PMC: 3129367. PMID: 21642982.
* ↑ Ishikawa, H; Marshall, WF «Intraflagellar Transport and Ciliary Dynamics» (en anglès). Cold Spring Harb Perspect Biol, 2017 Mar 1; 9 (3), pp: a021998. PMID: 28249960. DOI: 10.1101/cshperspect.a021998. PMC: 5334256 [Consulta: 10 gener 2021].
* ↑ Pugacheva, E.N.; Jablonski, S.A.; Hartman, T.R.; Henske, E.P.; Golemis, E.A. «HEF1-dependent Aurora A activation induces disassembly of the primary cilium» (en anglès). Cell, 129, 7, 29-06-2007, pp: 1351–1363. DOI: 10.1016/j.cell.2007.04.035. PMC: 2504417. PMID: 17604723.
* ↑ Matzke, Nick. «Of cilia and silliness (more on Behe)» (en anglès). Panda's Thumb, 05-06-2007. [Consulta: 25 agost 2017].
* ↑ Graser, S; Stierhof, YD; Lavoie, SB; Gassner, OS; et al «Cep164, a novel centriole appendage protein required for primary cilium formation» (en anglès). J Cell Biol, 2007 Oct 22; 179 (2), pp: 321–330. PMID: 17954613. DOI: 10.1083/jcb.200707181. PMC: 2064767 [Consulta: 7 juliol 2020].
* ↑ Ishikawa, H.; Kubo, A.; Tsukita, S. «Odf2-deficient mother centrioles lack distal/subdistal appendages and the ability to generate primary cilia» (en anglès). Nature Cell Biology, 7, 5, 5-2005, pp: 517–524. DOI: 10.1038/ncb1251. PMID: 15852003.
* ↑ Lamla, Stefan. «Functional characterisation of the centrosomal protein Cep170» (pdf) (en anglès). Dissertation at LMU München: Faculty of Biology, 2008. [Consulta: 25 agost 2017].
* ↑ Satir, P; Heuser, P: Sale, WS «A Structural Basis for How Motile Cilia Beat» (en anglès). Bioscience, 2014 Des 1; 64 (12), pp: 1073-1083. PMID: 26955066. DOI: 10.1093/biosci/biu180. PMC: 4776691 [Consulta: 29 juny 2020].
* ↑ Yang, J; Liu, X; Yue, G; Adamian, M; et al «Rootletin, a novel coiled-coil protein, is a structural component of the ciliary rootlet» (en anglès). J Cell Biol, 2002 Nov 11; 159 (3), pp: 431–440. PMID: 12427867. DOI: 10.1083/jcb.200207153. PMC: 2173070 [Consulta: 6 juliol 2020].
* ↑ UniProt «Kinesin-1 heavy chain» (en anglès). Protein knowledgebase. UniProt Consortium, 2020 Des 2; P33176 -KINH_HUMAN- (rev), pàgs: 10 [Consulta: 10 gener 2021].
* ↑ UniProt «Kinesin heavy chain isoform 5C» (en anglès). Protein knowledgebase. UniProt Consortium, 2020 Des 2; O60282 -KIF5C_HUMAN- (rev), pàgs: 9 [Consulta: 10 gener 2021].
* ↑ UniProt «Kinesin light chain 2» (en anglès). Protein knowledgebase. UniProt Consortium, 2020 Des 2; Q9H0B6 -KLC2_HUMAN- (rev), pàgs: 10 [Consulta: 10 gener 2021].
* ↑ «Ciliary Rootlet» (en anglès). Gene Ontology. [Consulta: 13 juny 2012].
* ↑ Muriana Batiste, Desiree. Factors de risc clínics, fisiopatològics i topogràfics associats a disfàgia orofaríngia en pacients amb ictus (Tesi). Universitat Autònoma de Barcelona, març de 2016, p. 29. ISBN 9788449064364 [Consulta: 25 agost 2017].
* 1 2 3 Adams, M.; Smith, U. M.; Logan, C. V.; Johnson, C. A. «Recent advances in the molecular pathology, cell biology and genetics of ciliopathies» (en anglès). Journal of Medical Genetics, 45, 5, 2008, pp: 257–267. ISSN 0022-2593. DOI: 10.1136/jmg.2007.054999. PMID: 18178628.
* ↑ Singla, Veena; Reiter, Jeremy F. «The primary cilium as the cell's antenna: signaling at a sensory organelle» (en anglès). Science, 313, 5787, 04-08-2006, pp: 629–633. DOI: 10.1126/science.1124534. PMID: 16888132.
* ↑ Knowles, MR; Daniels, LA; Davis, SD; Zariwala, MA; Leigh, MW «Primary Ciliary Dyskinesia. Recent Advances in Diagnostics, Genetics, and Characterization of Clinical Disease» (en anglès). Am J Respir Crit Care Med, 2013 Oct 15; 188 (8), pp: 913–922. PMID: 23796196. DOI: 10.1164/rccm.201301-0059CI. PMC: 3826280 [Consulta: 27 juny 2020].
* ↑ Kaur, A; Dhir, SK; Goyal, G; Mittal, N; Goyal, RK «Senior Loken Syndrome» (en anglès). J Clin Diagn Res, 2016 Nov; 10 (11), pp: SD03–SD04. PMID: 28050464. DOI: 10.7860/JCDR/2016/21832.8816. PMC: 5198417 [Consulta: 27 juny 2020].
* ↑ Ichioka, K.; Kohei, N.; Okubo, K.; Nishiyama, H.; Terai, A. «Obstructive azoospermia associated with chronic sinopulmonary infection and situs inversus totalis» (en anglès). Urology, 68, 1, 7-2006, pp: 204.e5–7. ISSN 0090-4295. DOI: 10.1016/j.urology.2006.01.072. PMID: 16850538.
* ↑ Caballero Iglesias, R; Sánchez López, F; Iribarren Marín, MA «Síndrome de Kartagener» (en castellà). Imagen Diagnóstica, 2012 Gen-Jun; 3 (1), pp: 32-33. ISSN 2171-3669. DOI: 10.1016/S2171-3669(12)70048-3 [Consulta: 30 juny 2020].
* ↑ Kennedy, M.P.; Omran, H.; Leigh, M.W.; Dell, S.; et al «Congenital heart disease and other heterotaxic defects in a large cohort of patients with primary ciliary dyskinesia» (en anglès). Circulation, 115, 22, 6-2007, pp: 2814–2821. ISSN 1524-4539. DOI: 10.1161/CIRCULATIONAHA.106.649038. PMID: 17515466.
* ↑ McGrath, J.; Brueckner, M. «Cilia are at the heart of vertebrate left-right asymmetry» (en anglès). Current Opinion in Genetics & Development, 13, 4, 8-2003, pp: 385–392. ISSN 0959-437X. DOI: 10.1016/S0959-437X(03)00091-1. PMID: 12888012.
* ↑ Hildebrandt, F; Benzing, T; Katsanis, N «Ciliopathies» (en anglès). N Engl J Med, 2011 Abr 21; 364 (16), pp: 1533-1543. PMID: 21506742. DOI: 10.1056/NEJMra1010172. PMC: 3640822 [Consulta: 23 gener 2021].
* ↑ Martínez Giralt, O; Flores Despradel, I «Síndrome de Bardet-Biedl» (en castellà). Arch Soc Esp Oftalmol, 2005 Abr; 80 (4), pp: 251-254. ISSN 0365-6691 [Consulta: 27 juny 2020].
* ↑ Zhang, ZY; Wang, ZM; Huang, Y «Polycystic liver disease: Classification, diagnosis, treatment process, and clinical management» (en anglès). World J Hepatol, 2020 Mar 27; 12 (3), pp: 72-83. PMID: 32231761. DOI: 10.4254/wjh.v12.i3.72. PMC: 7097502 [Consulta: 9 gener 2021].
* ↑ Hildebrandt, F; Attanasio, M; Otto, E «Nephronophthisis: Disease Mechanisms of a Ciliopathy» (en anglès). J Am Soc Nephrol, 2009 Gen; 20 (1), pp: 23–35. PMID: 19118152. DOI: 10.1681/ASN.2008050456. PMC: 2807379 [Consulta: 27 juny 2020].
* ↑ Puertas-Bordallo, D; De-Domingo-Barón, B; Lozano-Vázquez, M; Escudero-Díaz, C; et al «Síndrome de Alström Hallgren» (en castellà). Arch Soc Esp Oftalmol, 2007 Oct; 29 (10), pp: 649-652. ISSN 0365-6691 [Consulta: 29 juny 2020].
* ↑ Villa-Quigüirí, AF; Crespo, D «Síndrome de Meckel-Gruber» (en castellà). Rev Med MD, 2018 Nov 1; 10 (1), pp: 39-43. ISSN 2007-2953 [Consulta: 27 juny 2020].
* ↑ Lin, AE; Traum, AZ; Sahai, I; Keppler-Noreuil, K; et al «Sensenbrenner syndrome (Cranioectodermal dysplasia): Clinical and molecular analyses of 39 patients including two new patients» (en anglès). Am J Med Genet A, 2013 Nov; 161A (11), pp: 2762-2776. ISSN 1552-4833. DOI: 10.1002/ajmg.a.36265. PMID: 24123776 [Consulta: 28 juny 2020].

## Bibliografia

* Pedersen, Lotte B.; Schrøder, Jacob M.; Satir, Peter; Christensen, Søren T. The Ciliary Cytoskeleton (en anglès). Compr Physiol, 2012 Gen; 2 (1), pp: 779-803. PMID: 23728985. DOI 10.1002/cphy.c110043 [Consulta: 6 juliol 2020].
* Mirra, Virginia; Caffarelli, Carlo; Maglione, Marco; Valentino, Rossella; et al. Hypovitaminosis D: a novel finding in primary ciliary dyskinesia (en anglès). Ital J Pediatr, 2015 Feb 22; 41, pp: 14. PMID: 25887861. DOI 10.1186/s13052-015-0119-5 [Consulta: 30 juliol 2020].
* Mitchison, Hannah M.; Valente, Enza Maria. Motile and non-motile cilia in human pathology: from function to phenotypes (en anglès). J Pathol, 2017 Gen; 241 (2), pp: 294-309. PMID: 27859258. DOI 10.1002/path.4843 [Consulta: 30 juny 2020].
* Venkatesh, Deepak. Primary cilia (en anglès). J Oral Maxillofac Pathol, 2017 Gen-Abr; 21 (1), pp: 8–10. PMID: 28479679. DOI 10.4103/jomfp.JOMFP_48_17 [Consulta: 30 juny 2020].
* Reiter, Jeremy F.; Leroux, Michel R. Genes and molecular pathways underpinning ciliopathies (en anglès). Nat Rev Mol Cell Biol, 2017 Set; 18 (9), pp: 533-547. PMID: 28698599. DOI 10.1038/nrm.2017.60 [Consulta: 9 gener 2020].
* Wang, Lei; Dynlacht, Brian D. The Regulation of Cilium Assembly and Disassembly in Development and Disease (en anglès). Development, 2018 Set 17; 145 (18), pp: dev151407. PMID: 30224385. DOI 10.1242/dev.151407 [Consulta: 30 juny 2020].
* Fabbri, Lucilla; Bost, Frédéric; Mazure, Nathalie M. Primary Cilium in Cancer Hallmarks (en anglès). Int J Mol Sci, 2019 Mar 16; 20 (6), pp: 1336. PMID: 30884815. DOI 10.3390/ijms20061336 [Consulta: 30 juny 2020].
* Bozal-Basterra, Laura; Gonzalez-Santamarta, María; Muratore, Veronica; Bermejo-Arteagabeitia, Aitor; et al. LUZP1, a novel regulator of primary cilia and the actin cytoskeleton, is a contributing factor in Townes-Brocks Syndrome (en anglès). Elife, 2020 Jun 18; 9, pp: e55957. PMID: 32553112. DOI 10.7554/eLife.55957 [Consulta: 23 juliol 2020].
* Marquez, Jonathan; Bhattacharya, Dipankan; Lusk, C. Patrick; Khokha, Mustafa K. Nucleoporin NUP205 plays a critical role in cilia and congenital disease (en anglès). Dev Biol, 2021 Gen 1; 469, pp: 46-53. PMID: 33065118. DOI 10.1016/j.ydbio.2020.10.001 [Consulta: 15 gener 2021].

## Enllaços externs

* Brief summary of importance of cilia to many organs in human physiology (anglès)
* The Ciliary Proteome Web Page at Johns Hopkins (anglès)
* Expanding Ciliopathies Mitchison, H. European Society of Human Genetics; 2018 Set (anglès)
* Función de los cilios y la enfermedad Espinosa, R. 2019 Jul (castellà)
* El centrosoma: Cilios y flagelos Samartin, LA. 2020 Abr (castellà)
Viccionari